Rom
Rom, sogn med spredt bebyggelse syd for Lemvig, 2392 ha, 293 indb. (2014). 
Rom (udtales Romm) ligger, hvor landevejen Ringkøbing-Lemvig - rute 28 - krydser oldtidsvejen mellem Viborg og en nu forsvundet udskibningshavn omkring Trans, markeret af talrige oldtidshøje på linje. Her ligger egnens største kirke, den romanske Rom Kirke, med bl.a. fine reliefsten omkring den nu tilmurede sydindgang.
En del af Klosterhede Plantage med den tidligere, nu forsvundne hovedgård Ørs ligger ligeledes i sognet, tillige med Rom Flyveplads, anlagt 1941, og Danmarks største biogasanlæg, Lemvig Biogasanlæg AMBA. Flyvepladsen blev i årene 1945-48 benyttet som flygtningelejr, Romlejren. 